Nicolae Ciucă: Bucureştiul va sprijini în continuare Chişinăul, la fel ca până acum
- Maria Dima
- 1 martie 2024, 16:37
Preşedintele Senatului, Nicolae Ciucă, s-a întâlnit la Chișinău cu președintele Parlamentului Republicii Moldova, Igor Grosu. Liderul PNL a dat asigurări că Bucureștiul va sprijini în continuare Chişinăul, la fel ca până acum.
Nicolae Ciucă, aflat în vizită în Republica Moldova, a transmis liderilor de la Chișinău că România va continua să acorde toată asistenţa de care este nevoie în procesul de aderare la Uniunea Europeană, pe parte tehnică, legislativă şi diplomatică.
"Bucureştiul va sprijini în continuare Chişinăul, la fel ca până acum. Acesta a fost mesajul meu pentru Igor Grosu, preşedintele Parlamentului Republicii Moldova. Continuăm să acordăm toată asistenţa de care este nevoie în procesul de aderare la Uniunea Europeană, pe parte tehnică, legislativă şi diplomatică. Noi, Partidul Naţional Liberal, vom face tot posibilul pentru urgentarea proiectelor de interconectare a celor două maluri ale Prutului, pe plan rutier şi energetic. De exemplu, autostrada A8 Târgu Mureş-Iaşi-Ungheni este un proiect de interes crescut la Chişinău, pentru că are şi rolul de a asigura Republicii Moldova o legătură de mare viteză cu Vestul continentului", a transmis Nicolae Ciucă.
Nicolae Ciucă: Vom continua să sprijinim Republica Moldova cu gaze
Liderul PNL a mai subliniat faptul că România asigură deja o parte din consumul de gaz al Republicii Moldova.
"Cu doar două zile în urmă, s-a trimis peste Prut o cantitate de 0,3 milioane de metri cubi de gaz prin gazoductul Iaşi-Ungheni. S-a putut face acest lucru fără probleme, având în vedere că în depozitele noastre naţionale se află cantităţi suficiente de gaze naturale. Vom continua să sprijinim Republica Moldova pe acest plan, având în vedere şantajul energetic pe care Federaţia Rusă îl foloseşte ca pe o armă în relaţia cu restul Europei", a mai spus Nicolae Ciucă.
Fostul premier a transmis un mesaj și pentru cetățenii din Republica Moldova care trăiesc în România: "Gândurile mele se îndreaptă, de asemenea, către sutele de mii de cetățeni ai Republicii Moldova care trăiesc în România și care sunt îngrijorați pentru familiile lor de peste Prut. Vreau să știți că România prețuiește la fel de mult locurile în care v-ați născut".